Britte wil inhaal in ruimtewedloop | Netwerk24
Britte wil inhaal in ruimtewedloop
16 Maart 2021 17:37
Brittanje het Dinsdag sy planne uiteengesit om saam met lande soos Amerika, China, Rusland en die lede van die Europese Unie (EU) aan die ruimtewedloop deel te neem.
Die Britse premier, Boris Johnson.Foto: Reuters
Die regering van Boris Johnson het gesê die ruimte gaan oor die volgende paar jaar toenemend 'n gebied van kommersiële en militêre mededinging word.
Sonder die ekonomiese mag om die groot koste van ruimtereise te finansier, is Brittanje egter grotendeels agtergelaat deur die wêreld se voorste verkenners van die ruimte, soos Amerika, Rusland, China, Indië en die EU.
Johnson wil ook nou 'n sitplek in die wedloop bespreek – hoewel 'n beskeie een – met die ontwikkeling van 'n program om Britse satelliete teen 2022 vanaf Skotland die ruimte in te stuur.
"Dit sal aan ons groter strategiese outonomie en buigsaamheid gee in terme van wat Brittanje in die ruimte plaas en wanneer," lui die dokument waarin Brittanje sy planne uiteensit.
Brittanje se vermoë, wat van kardinale belang is vir kommunikasie, die verdediging teen missiele en wêreldwye afluistering, is grootliks gebaseer op sy alliansie met die VSA en sy samewerking met ander Europese moondhede. Die ruimte is sedert 2010 een van Brittanje se snelgroeiende sektore met 42 000 mense wat in die sektor werksaam is, en met 'n jaarlikse inkomste van $20,5 miljard.
'n Bevelsmag vir die ruimte word later vanjaar bekend gestel om Brittanje se belange op aarde en in die ruimte te bevorder.
Brittanje beoog ook om sy plek te behou as een van die wêreld se voorste lande met die ontwikkeling van kwantum-tegnologie en kunsmatige intelligensie.
Strategies gesproke word China deur Brittanje as " 'n mededinger" beskou, en Rusland, Iran en Noord-Korea as "vyandige state". – Reuters